L-iskema l-ġdida tal-UE dwar frott, ħxejjex u ħalib għall-iskejjel se tkun fis-seħħ fl-1 ta' Awwissu, lesta biex tiġi implimentata fl-Unjoni kollha sa mill-ewwel jum tas-sena skolastika 2017/2018. L-għan tal-iskema huwa li tippromwovi drawwiet tal-ikel tajbin għas-saħħa fost it-tfal, u se tinkludi d-distribuzzjoni ta' frott, ħxejjex u prodotti tal-ħalib kif ukoll programmi edukattivi speċifiċi biex jgħallmu lill-istudenti dwar l-importanza ta' nutrizzjoni tajba u biex jispjegaw kif jiġi prodott l-ikel. Din l-iskema unika tiġbor flimkien u tottimizza l-proġetti eżistenti li s-sena l-oħra laħqu aktar minn 20 miljun tifel u tifla. Għalkemm il-parteċipazzjoni hija fakultattiva, it-28 Stat Membru kollha indikaw li se jieħdu sehem fl-inizjattiva fis-sena skolastika 2017/2018. Phil Hogan, il-Kummissarju għall-Agrikoltura u l-Iżvilupp Rurali, qal: “Ninsab kuntent ħafna li għada se titnieda l-iskema l-ġdida għall-iskejjel. L-iskema toffri appoġġ siewi lil miljuni ta' tfal tal-iskola Ewropej u lil eluf ta' bdiewa f'kull Stat Membru. Fis-snin riċenti, it-tali appoġġ wera li kien importanti għall-bdiewa b'mod partikolari u ż-żieda fil-finanzjament se ssaħħaħ il-valur ta' dan l-appoġġ. Barra minn hekk, l-iskema l-ġdida tissodisfa l-prijorità tiegħi għas-simplifikazzjoni permezz tal-integrazzjoni tal-iskemi passati tal-ħalib u l-ħxejjex għall-iskejjel. Fl-aħħar nett, ninsab kuntent li jien involut f'inizjattiva mal-Kummissarji Andriukaitis u Navracsics biex jiġi promoss stil ta' ħajja tajjeb għas-saħħa u ċert li din is-sistema se jkollha parti siewja.” Il-frott u l-ħxejjex friski u l-ħalib se jingħataw bħala prijorità lit-tfal tal-iskola. Jistgħu jitqassmu wkoll prodotti pproċessati bħal sopop, frott imsajjar, meraq tal-frott, jogurt u ġobon jekk din l-għażla tkun approvata mill-awtoritajiet tas-saħħa nazzjonali. Mhix permessa ż-żieda ta' zokkor, melħ u xaħam sakemm l-awtoritajiet tas-saħħa nazzjonali ma jippermettux kwantitajiet limitati. Minbarra li jiddeċiedu dwar il-mod eżatt kif jistgħu jdaħħlu l-iskema fis-seħħ, bħall-inklużjoni ta' miżuri edukattivi tematiċi u prodotti agrikoli oħra, l-Istati Membri għandhom l-għażla li jżidu l-għajnuna tal-UE b'għajnuna nazzjonali għall-finanzjament tal-iskema. Din l-għażla ta' prodotti għandha tkun ibbażata fuq konsiderazzjonijiet ambjentali u tas-saħħa, l-istaġjonalità, il-varjetà u d-disponibbiltà bi prijorità għal prodotti tal-UE. L-Istati Membri jistgħu jinkoraġġixxu xiri lokali jew reġjonali, prodotti organiċi, ktajjen qosra tal-provvista, benefiċċji ambjentali u skemi ta' kwalità agrikola. Mill-EUR 250 miljun ta' finanzjament mill-UE għall-perjodu tas-sena skolastika 2017–2018, bejn wieħed u ieħor EUR 150 miljun se jkunu allokati għall-frott u għall-ħxejjex u EUR 100 miljun għall-ħalib. L-iskema l-ġdida għall-iskejjel tifforma parti mill-aġenda ta' simplifikazzjoni tal-Kummissarju Hogan. Din tippermetti sinerġiji u effiċjenzi akbar fl-implimentazzjoni tal-iskema l-ġdida, u tikkomplimenta miżuri oħra fl-oqsma tas-saħħa u tal-edukazzjoni. Mill-1 ta' Awwissu 2017, iż-żewġ skemi eżistenti — l-Iskema ta' Frott u Ħxejjex għall-Iskejjel u l-Iskema ta' Ħalib għall-Iskejjel — se jinġiebu taħt qafas legali uniku. Ir-regoli l-ġodda jimmiraw lejn effiċjenza akbar, appoġġ aktar iffokat u dimensjoni edukattiva msaħħa. Attwalment, 24-il Stat Membru qed jipparteċipaw fl-iskema l-antika ta' frott u ħxejjex għall-iskejjel u 28 fl-iskema l-antika tal-ħalib. Is-sena l-oħra, madwar 20 miljun tifel u tifla bbenefikaw mill-iskema tal-ħalib u madwar 11.7 miljun tifel u tifla mill-iskema tal-frott u l-ħxejjex. Anness: L-għajnuna tal-UE għas-sena skolastika 2017/2018 Stat Membru Allokazzjoni definittiva għall-frott u l-ħxejjex għall-iskejjel f'EUR Allokazzjoni definittiva għall-ħalib għall-iskejjel f'EUR Il-Belġju 3 367 930 1 650 729 Il-Bulgarija 2 677 109 1 167 367 Ir-Repubblika Ċeka 4 082 903 1 842 407 Id-Danimarka 2 386 393 1 606 402 Il-Ġermanja 25 826 315 10 947 880 L-Estonja 565 888 732 225 L-Irlanda 2 007 779 900 398 Il-Greċja 3 218 885 1 550 685 Spanja 12 932 647 6 302 784 Franza 17 990 469 17 123 194 Il-Kroazja 1 720 946 800 354 L-Italja 21 704 956 9 261 220 Ċipru 390 044 400 177 Il-Latvja 813 091 745 497 Il-Litwanja 1 134 661 1 091 333 Il-Lussemburgu 343 568 193 000 L-Ungerija 3 885 599 1 972 368 Malta 372 747 144 750 In-Netherlands 7 063 251 2 401 061 L-Awstrija 2 946 591 1 278 933 Il-Polonja 14 985 916 11 047 202 Il-Portugall 3 283 397 2 220 981 Ir-Rumanija 6 866 848 10 865 578 Is-Slovenja 727 411 363 811 Is-Slovakkja 2 185 291 1 020 425 Il-Finlandja 1 599 047 3 824 689 L-Iżvezja 0 9 245 859 Ir-Renju Unit 0 4 219 008 Total 145 079 683 104 920 317 Għal aktar informazzjoni Aħbarijiet dwar l-adozzjoni tal-iskema l-ġdida